ย้าย 5 เสือ สถานีตำรวจภูธรเมืองสุโขทัยและตั้งกรรมการสอบข้อเท็จจริง กรณีฝ่ายปกครองบุกค้นสถานบันเทิง พบเยาวชนเข้าใช้บริการกว่า 150 คน
ย้าย 5 เสือ สถานีตำรวจภูธรเมืองสุโขทัยและตั้งกรรมการสอบข้อเท็จจริง กรณีฝ่ายปกครองบุกค้นสถานบันเทิง พบเยาวชนเข้าใช้บริการกว่า 150 คนพันตำรวจเอก กฤษณะ พัฒนเจริญ รองโฆษกสำนักงานตำรวจแห่งชาติ เปิดเผยถึงกรณีฝ่ายปกครอง จังหวัดสุโขทัย นำกำลังเข้าตรวจสอบสถานบันเทิง CLUB 64 ซอยประชาร่วมใจ ตำบลธานี อำเภอเมืองสุโขทัย จังหวัดสุโขทัย พบนักเที่ยวที่เป็นเยาวชนอายุต่ำกว่า 20 ปี เข้าใช้บริการ 154 คน ว่า พลตำรวจตรี สุวิชาญ ญาณกิตติกุล ผู้บังคับการตำรวจภูธรจังหวัดสุโขทัย ได้สั่งการให้ตั้งกรรมการสอบข้อเท็จจริงกรณีที่เกิดขึ้นแล้ว พร้อมมีคำสั่งให้ผู้กำกับการ, รองผู้กำกับการและสารวัตรที่รับผิดชอบ หรือ 5 เสือ สถานีตำรวจภูธรเมืองสุโขทัย ซึ่งเป็นเจ้าของพื้นที่รับผิดชอบ ให้มาช่วยราชการ ที่ศูนย์ปฏิบัติการกองบังคับการตำรวจภูธรจังหวัดสุโขทัย โดยการตรวจสอบข้อเท็จจริงต้องทำอย่างรวดเร็วและเป็นธรรม เพื่อให้ความกระจ่างแก่สังคม ซึ่งหากพบข้อบกพร่อง หรือปล่อยปละละเลยของตำรวจ ให้ดำเนินการทางวินัยอย่างเด็ดขาด